Panayiotou: Kwessie oor selfoonrekords in die hofJayde Panayiotou en haar man Christopher. Foto: Facebook Die hofsaak van die moordbeskuldigde Christopher Panayiotou is Donderdag in die hooggeregshof in Port Elizabeth opgeskort toe die verdediging vir Sinethemba Nenembe en Zolani Sibeko ŉ aansoek gebring het om die manier te verwerp waarop die staat beplan om getuienis voor te hou oor selfoonkartering. Volgens die staat wys selfoonkartering dat Sibeko saam met Vumazonke en Nenembe buite Jayde Panayioutou se huis by Stellen Glen-kompleks was, net vyf dae voordat sy ontvoer, in ŉ kattebak gedruk en daarna na Kwanobuhle geneem en vermoor is. Jayde se man, Christopher Panayiotou (29), die beweerde meesterbrein agter die misdaad, is kort ná haar moord in April 2015 in hegtenis geneem. Prokureur Peter Daubermann het Donderdag tydens die hofverrigtinge ŉ aansoek gebring om beswaar aan te teken teen die manier waarop die staat sy saak oor selfoonrekords wil stel. Hy het gesê die manier waarop die bewyse aangebied sal word, is ongrondwetlik en verhinder sy kliënte se reg tot ŉ regverdige verhoor. Die saak teen Nenembe en Sibeko is byna uitsluitlik gebaseer op selfoonrekords. “Die selfoonrekords is in die besit van ŉ derdeparty, Vodacom, MTN en Cell C. Die beskuldigde het nie toegang tot die rekords nie en daar is nie ŉ manier hoe hulle kan bewys dat dit nie akkuraat is nie, hulle kan dit nie daag nie,” het Daubermann gesê. Staatsaanklaer Marius Stander het egter gesê die aansoek is voortydig en Nenembe en Sibeko se verdediging kan die bewyse daag wanneer dit in die hof aangebied word. “Die beskuldigdes kan die selfoonbewyse bekom, die Wet op Toegang tot Inligting maak voorsiening daarvoor, indien dit hul eie nommers is. Daar is ŉ manier hoe hulle dit met die diensverskaffer kan verifieer. Hulle word definitief nie in die duister gehou nie.” Regter Dayalin Chetty sal na verwagting Maandag sy uitspraak lewer. Lees alle vorige berigte oor Christopher Panayiotou op Maroela Media.